b"\n_START_ARTICLE_\nPaloma\n_START_SECTION_\nMorfologia\n_START_PARAGRAPH_\n\xc3\x89s el m\xc3\xa9s gran bolet de l\xc3\xa0mines. Tot i que les mides normals s\xc3\xb3n 10-30\xc2\xa0cm d'al\xc3\xa7\xc3\xa0ria i 10-25\xc2\xa0cm de di\xc3\xa0metre barret, pot assolir mides espectaculars de 40\xc2\xa0cm d'al\xc3\xa7\xc3\xa0ria i 35\xc2\xa0cm de barret._NEWLINE_De jove, el barret \xc3\xa9s esf\xc3\xa8ric o ovoide. En cr\xc3\xa9ixer, s'obre i s'aplana, podent assolir formes molt variades des d'aplanat deprimit fins a lleugerament umbonat. La cut\xc3\xadcula, que inicialment \xc3\xa9s llisa, aviat s'esquin\xc3\xa7a formant grans esquames cotonoses de color bru fosc tirant a vermell\xc3\xb3s, f\xc3\xa0cilment separables, sobre un fons molt fibril\xc2\xb7l\xc3\xb3s de color gris-crema, al centre \xc3\xa9s m\xc3\xa9s fosc i menys esquam\xc3\xb3s._NEWLINE_Les l\xc3\xa0mines m\xc3\xa9s p\xc3\xa0l\xc2\xb7lides, de color blanc-crema, s\xc3\xb3n amples i atape\xc3\xafdes i no arriben a tocar el peu i soldades a un collar. El peu, del mateix color que el capell, \xc3\xa9s separable i est\xc3\xa0 prove\xc3\xaft d'un anell doble que es pot fer c\xc3\xb3rrer amunt i avall. La carn, tova i blanquinosa al barret i molt fibrosa al peu, d'olor suau i fruitada, t\xc3\xa9 un gust semblant al de les avellanes.\n_START_SECTION_\nPerill de confusi\xc3\xb3\n_START_PARAGRAPH_\nLepiota helveola pr\xc3\xa0cticament t\xc3\xa9 el mateix aspecte de la paloma, per\xc3\xb2 en petit. Forma part de Lepiota brunneoincarnata, totes metzinoses. De mida petita, pot fer entre 2 i 8\xc2\xa0cm. d'al\xc3\xa7ada. Per\xc3\xb2 a part de la mida, \xc3\xa9s molt f\xc3\xa0cil d'identificar perqu\xc3\xa8 la seva carn es torna rogenca en trencar-la. Provoca intoxicacions semblants a la farinera borda (Amanita phalloides). Aquest fong \xc3\xa9s el causant de diverses intoxicacions mortals a Catalunya en qu\xc3\xa8 els intoxicats havien collit els exemplars a uns jardins p\xc3\xbablics. Per evitar confusions, cal rebutjar totes les lepiotes de talla petita._NEWLINE_La pres\xc3\xa8ncia d'anell al peu fa que, per molta gent, sigui poc atractiu i considerat verin\xc3\xb3s, possiblement per la semblan\xc3\xa7a amb els bolets del g\xc3\xa8nere Amanita, alguns d'ells mortals, per\xc3\xb2 aquests tenen una volva a la base del peu, i l'anell \xc3\xa9s m\xc3\xa9s baix i mai no \xc3\xa9s m\xc3\xb2bil."